Nõukogu määrus (EMÜ) nr 3254/91,

4. november 1991,

ühenduses püünisraudade keelamise ja ühendusse teatavate metsloomaliikide karusnahkade ja neist valmistatud kaupade sisseveo kohta, mis pärinevad riikidest, kus loomi püütakse püünisraudade või püünisjahi meetoditega, mis ei vasta rahvusvahelistele humaanse püünisjahi standarditele

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut, eriti selle artikleid 113 ja 130s,

võttes arvesse komisjoni ettepanekut, [1]

võttes arvesse Euroopa Parlamendi arvamust [2],

võttes arvesse majandus- ja sotsiaalkomitee arvamust [3]

ning arvestades, et:

Euroopa Majandusühenduse otsusega 82/72/EMÜ [4] sõlmitud Berni 19. septembri 1979. aasta konventsioon Euroopa floora ja fauna ning nende kasvu- ja elupaikade kaitse kohta keelab teatavate liikide puhul kõikide mittevalikuliste püüdmis- ja tapmisvahendite, sealhulgas massilisel või mittevalikulisel püüdmisel või tapmisel tarvitatavate püüniste kasutamise;

püünisraudade kasutuselt kõrvaldamisel on positiivne mõju ohustatud loomaliikide, sealhulgas määrusega (EMÜ) nr 3626/82 [5] kaitstavate liikide kaitseseisundile nii ühenduses kui ka väljaspool ühendust; uuringuid humaansete püünisjahi meetodite arendamiseks on juba alustatud ja ühendus arvestab Rahvusvahelise Standardimisorganisatsiooni tööd;

loodusliku loomastiku piisavaks kaitseks ja konkurentsi kahjustamise vältimiseks tuleb tagada, et nendega seotud väliskaubanduse meetmeid kohaldatakse ühtselt kogu ühenduse piires;

seepärast tuleks püünisrauad ühenduses keelata ja võtta meetmed, mis võimaldaksid keelata teatavate loomaliikide karusnahkade sissevedu, kui need pärinevad riigist, kus püünisraudu endiselt kasutatakse või kus püünisjahi meetodid ei vasta rahvusvaheliselt kooskõlastatud humaanse püünisjahi standarditele,

ON VASTU VÕTNUD KÄESOLEVA MÄÄRUSE:

Artikkel 1

Käesolevas määruses tähendab "püünisraud" vahendit looma tõkestamiseks või püüdmiseks raudade abil, mis sulguvad tihedalt looma ühe või mitme jäseme ümber, takistades loomal seeläbi jäset või jäsemeid püünisest vabastada.

Artikkel 2

Püünisraudade kasutamine keelatakse ühenduses hiljemalt 1. jaanuarist 1995.

Artikkel 3

1. I lisas loetletud loomaliikide karusnahkade ja teiste II lisas loetletud kaupade — niivõrd kui need hõlmavad I lisas loetletud liikide karusnahku — sissevedu ühendusse keelatakse 1. jaanuarist 1995, kui komisjon ei ole artiklis 5 sätestatud korras tuvastanud, et riigis, kust karusnahad pärinevad:

- kehtivad kohased haldus- ja õigusnormid, mis keelavad püünisraudade kasutamise,

või

- I lisas loetletud liikide püüdmismeetodid vastavad rahvusvaheliselt kokkulepitud humaanse püünisjahi standarditele.

Komisjon avaldab Euroopa Ühenduste Teatajas nimekirja riikidest, mis vastavad vähemalt ühele esimeses lõigus nimetatud tingimusele.

2. Lõikes 1 nimetatud keelamine peatatakse üheks aastaks kuni 31. detsembrini 1995, kui komisjon artiklis 5 sätestatud korras on koostöös asjaomaste riikide pädevate asutustega tehtud ülevaatuse tulemusena enne 1. juulit 1994 tuvastanud, et kõnealuste riikide territooriumil on humaansete püünisjahi meetodite arendamine olnud piisavalt edukas.

Artikkel 4

Riigid, kes pärast 1. jaanuari 1995 teostavad ühendusse II lisas loetletud toodete eksporti või taasväljavedu — niivõrd kui need hõlmavad I lisas loetletud liikide karusnahku — tõendavad, et sellised karusnahad pärinevad riigist, mis on kantud artikli 3 lõike 1 viimases lõigus osutatud nimekirja või mille kohta kehtib peatamine artikli 3 lõikes 2 sätestatud korras.

Komisjon määrab artiklis 5 sätestatud korras sellise tõendamise kohase vormi.

Artikkel 5

Artikli 3 kohaldamisel abistab komisjoni määruse (EMÜ) 3626/82 artikli 19 alusel moodustatud komitee.

Võetavate meetmete eelnõu esitab komiteele komisjoni esindaja. Tähtaja jooksul, mille määrab eesistuja lähtuvalt küsimuse kiireloomulisusest, esitab komitee eelnõu kohta oma arvamuse. Arvamus esitatakse sellise häälteenamusega, nagu on sätestatud asutamislepingu artikli 148 lõikes 2 nõukogu otsuste vastuvõtmiseks komisjoni ettepaneku põhjal. Liikmesriikide esindajate hääli komitees arvestatakse nimetatud artiklis sätestatud viisil. Eesistuja ei hääleta.

Kui kavandatavad meetmed on komisjoni arvamusega kooskõlas, võtab komisjon need vastu.

Kui kavandatavad meetmed ei ole komitee arvamusega kooskõlas või kui komitee ei esita oma arvamust, esitab komisjon võetavate meetmete kohta viivitamata ettepaneku nõukogule. Nõukogu teeb otsuse kvalifitseeritud häälteenamusega.

Kui nõukogu ei ole kolme kuu jooksul alates ettepaneku tegemisest otsust teinud, võtab komisjon ettepandud meetmed vastu.

Artikkel 6

Käesolev määrus jõustub Euroopa Ühenduste Teatajas avaldamise päeval.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 4. november 1991

Nõukogu nimel

eesistuja

H. Van Den Broek

[1] EÜT C 134, 31.5.1989, lk 5 jaEÜT C 97, 13.4.1991, lk 10.

[2] EÜT C 260, 15.10.1990, lk 24.

[3] EÜT C 168, 10.7.1990, lk 32.

[4] EÜT L 38, 10.2.1982, lk 1.

[5] EÜT L 384, 31.12.1982, lk 1.

--------------------------------------------------

I LISA

Artikli 3 lõikes 1 osutatud liikide nimekiri

kanada kobras: | Castor canadensis |

kanada saarmas: | Lutra canadensis |

koiott: | Canis latrans |

hunt: | Canis lupus |

ilves: | Lynx canadensis |

punailves: | Felis rufus |

soobel: | Martes zibellina |

pesukaru: | Procyon lotor |

ondatra: | Ondatra zibethicus |

ilka: | Martes pennanti |

vöötkähr: | Taxidea taxus |

ameerika nugis: | Martes americana |

kärp: | Mustela erminea |

--------------------------------------------------

II LISA

Teised artikli 3 lõikes 1 osutatud kaubad

CN-kood | Kirjeldus |

ex4103 | Muud toornahad (värsked või soolatud, kuivatatud, painitud, pikeldatud vm viisil konserveeritud, ent parkimata, pärgamentimata jm viisil töötlemata), karvadega või ilma, laustetud või laustmata, v.a rühma 41 märkustega 1.b või 1.c välistatud toornahad |

ex41039000 | Muud |

ex4301 | Toorkarusnahad (sh pead, sabad, käpad jm köösneritööks sobivad tükid ning lõiked), v.a CN-koodide 4101, 4102 või 4103 alla kuuluvad toornahad |

ex43014000 | Kopranahad, terved või peata, sabata, käppadeta |

ex430180 | Muud karusnahad, terved või peata, sabata, käppadeta |

ex43018050 | Kaslaste sugukonda kuuluvate metsloomade nahad |

ex43018090 | Muud |

ex43019000 | Pead, sabad ja muud köösneritööks sobilikud tükid või lõiked |

ex4302 | Pargitud või töödeldud karusnahad (sh pead, sabad, käpad ja tükid ning lõiked), kokku ühendamata või ühendatud (ilma lisamaterjalideta), v.a CN-koodi 4303 alla kuuluvad karusnahad: terved nahad või peata, sabata, käppadeta, kokku ühendamata |

ex430219 | Muud |

ex43021910 | Kopranahad |

ex43021970 | Kaslaste sugukonda kuuluvate metsloomade nahad |

ex43021990 | Muud |

ex43022000 | Pead, sabad, käpad jm lõiked või tükid, kokku ühendamata |

ex430230 | Terved nahad ja nende tükid või lõiked, ühendatud |

ex43023010 | Tükkidest kokkupandud karusnahad Muud |

ex43023035 | Kopranahad |

ex43023071 | Kaslaste sugukonda kuuluvate metsloomade nahad |

ex43023075 | Muud |

ex4303 | Karusnahast rõivad, rõivamanused jm karusnahatooted |

ex430310 | Rõivad ning rõivamanused |

ex43031090 | Muud |

ex43039000 | Muud |

--------------------------------------------------